tttarun/llama2_hindi huggingface dataset:
भारत में भक्ति आंदोलन के उदय के कारकों की पहचान कीजिये एवं इसके महत्त्व की चर्चा कीजिये।
उत्तर :
उत्तर की रूपरेखा-
भक्ति आंदोलन से जुड़े संतों का संक्षिप्त में उल्लेख करें।
भक्ति आंदोलन के उदय के कारणों को लिखें।
समाज, संस्कृति आदि पर भक्ति आंदोलन के प्रभावों के माध्यम से उसका महत्त्व बतलाएँ।
निष्कर्ष
मध्य काल में भक्ति आंदोलन की शुरुआत सर्वप्रथम दक्षिण के अलवार तथा नयनार संतों द्वारा की गई। बारहवीं शताब्दी के प्रारंभ में रामानंद द्वारा यह आंदोलन दक्षिण भारत से उत्तर भारत में लाया गया। इस आंदोलन को चैतन्‍य महाप्रभु, नामदेव, तुकाराम, जयदेव ने और अधिक मुखरता प्रदान की। भक्ति आंदोलन का उद्देश्य था- हिन्दू धर्म एवं समाज में सुधार तथा इस्लाम एवं हिन्दू धर्म में समन्वय स्थापित करना। अपने उद्देश्यों में यह आंदोलन काफी हद तक सफल रहा।

भारत में भक्ति आंदोलन के उदय के कारण-
मुस्लिम शासकों के बर्बर शासन से कुंठित एवं उनके अत्याचारों से त्रस्त हिन्दू जनता ने ईश्वर की शरण में अपने को अधिक सुरक्षित महसूस कर भक्ति मार्ग का सहारा लिया। 
हिन्दू एवं मुस्लिम जनता के आपस में सामाजिक एवं सांस्कृतिक संपर्क से दोनों के मध्य सद्भाव, सहानुभूति एवं सहयोग की भावना का विकास हुआ। इस कारण से भी भक्ति आंदोलन के विकास में सहयोग मिला। 
सूफी संतों की उदार एवं सहिष्णुता की भावना तथा एकेश्वरवाद में उनकी प्रबल निष्ठा ने हिन्दुओं को प्रभावित किया; जिस कारण से हिन्दू, इस्लाम के सिद्धांतों के निकट सम्पर्क में आये। 
हिन्दुओं ने सूफियों की तरह एकेश्वरवाद में विश्वास करते हुए ऊँच-नीच एवं जात-पात का विरोध किया। शंकराचार्य का ज्ञान मार्ग व अद्वैतवाद अब साधारण जनता के लिये बोधगम्य नहीं रह गया था। 
मुस्लिम शासकों द्वार मूर्तियों को नष्ट एवं अपवित्र कर देने के कारण, बिना मूर्ति एवं मंदिर के ईश्वर की आराधना के प्रति लोगों का झुकाव बढ़ा, जिसके लिये उन्हें भक्ति मार्ग का सहारा लेना पड़ा।
तत्कालीन भारतीय समाज की शोषणकारी वर्ण व्यवस्था के कारण निचले वर्णों की स्थिति अत्यंत दयनीय थी। भक्ति-संतों द्वारा दिये गए सामाजिक सौहार्द्र और सद्भाव के संदेश ने लोगों को प्रभावित किया।
भक्ति आंदोलन का महत्त्व-
भक्ति आंदोलन के संतों ने लोगों के सामने कर्मकांडों से मुक्त जीवन का ऐसा लक्ष्य रखा, जिसमें ब्राह्मणों द्वारा लोगों के शोषण का कोई स्थान नहीं था।
भक्ति आंदोलन के कई संतों ने हिन्दू-मुस्लिम एकता पर बल दिया, जिससे इन समुदायों के मध्य सहिष्णुता और सद्भाव की स्थापना हुई।
भक्तिकालीन संतों ने क्षेत्रीय भाषों की उन्नति में महत्त्वपूर्ण योगदान दिया। हिंदी, पंजाबी, तेलुगू, कन्नड़, बंगला आदि भाषाओं में इन्होंने अपनी भक्तिपरक रचनाएँ कीं।
भक्ति आंदोलन के प्रभाव से जाति-बंधन की जटिलता कुछ हद तक समाप्त हुई।  फलस्वरूप दलित व निम्न वर्ग के लोगों में भी आत्मसम्मान की भावना जागी। 
भक्तिकालीन आंदोलन ने कर्मकांड रहित समतामूलक समाज की स्थपाना के लिये आधार तैयार किया। 
निष्कर्षतः भक्ति आंदोलन से हिन्दू-मुस्लिम सभ्यताओं का संपर्क हुआ और दोनों के दृष्टिकोण में परिवर्तन आया। भक्तिमार्गी संतों ने समता का प्रचार किया और सभी धर्मों के लोगों की आध्यात्मिक और नैतिक उन्नति के लिये प्रयास किये।
यह इतिहास की विडम्बना ही थी कि जिस देश ने उपनिवेशवाद से लड़कर अपनी स्वतंत्रता एवं जीवनमूल्यों की स्थापना की, वही शीतयुद्धकालीन वैचारिक रुग्णता से ग्रस्त होकर उपनिवेशवाद विरोधी राष्ट्रीय स्वतंत्रता संघर्षों के खिलाफ खड़ा हो गया। विवेचना करें।
उत्तर :
उत्तर की रूपरेखा:
अमेरिका में उपनिवेशी विद्रोह के उल्लेख से उत्तर प्रारम्भ करेंगे।
शीतयुद्ध काल में अमेरिका ने किस प्रकार तीसरे विश्व के राष्ट्रों में उपनिवेश विरोधी आंदोलनों को सीमित करने का प्रयास किया, इसका उल्लेख करेंगे।
निष्कर्ष।
प्रश्न में उल्लेखित कथन अमेरिकी नीति के संदर्भ में कहा गया है। अमेरिका 18वीं शताब्दी में ब्रिटिश उपनिवेशवाद का शिकार था। अमेरिकी क्रांति का प्रादुर्भाव ही इंग्लैण्ड और उसके उपनिवेशों के मध्य आर्थिक हितों के संघर्ष के कारण हुआ था। यद्यपि इस संघर्ष में राजनीतिक और सामाजिक कारक भी सम्मिलित थे, तथापि आर्थिक कारकों ने ही इस संघर्ष को बल दिया।
ग्रेट ब्रिटेन द्वारा अमेरिकी उपनिवेशों का आर्थिक शोषण विभिन्न कानूनों यथा- नौसंचालन कानून, व्यापारिक अधिनियम, औद्योगिक अधिनियम आदि के द्वारा किया जा रहा था। इसी आर्थिक शोषण के विरोध में अमेरिकी जनता ने उपनिवेशी शासन के विरुद्ध विद्रोह किया और 4 जुलाई, 1776 को अमेरिकी नेताओं ने ब्रिटिश औपनिवेशिक शासन से स्वयं को स्वतंत्र घोषित कर दिया।
किंतु यह विडम्बना ही कही जाएगी कि जिस देश ने औपनिवेशिक शोषण के विरुद्ध लड़कर स्वतंत्रता प्राप्त की थी, वह अपनी स्वतंत्रता के लगभग 200 वर्षों बाद एक ऐसी नीति अपना लेता है, जो शीतयुद्ध काल की पूंजीवादी और समाजवादी वैचारिक रुग्णता से ग्रस्त थी और इसी रुग्ण नीति को साकार करने के लिये अमेरिका ने तृतीय विश्व के देशों, जो औपनिवेशिक शासन से स्वतंत्रता प्राप्ति के लिये संघर्ष कर रहे थे, को विभिन्न प्रकार के आर्थिक और राजनीतिक दबाव के द्वारा सीमित करने का प्रयास किया।
इस क्रम में ‘मार्शल प्लान’- जिसके अंतर्गत अमेरिका ने नव स्वतंत्र राष्ट्रों को वृहद् स्तर पर आर्थिक सहायता प्रदान की, ‘नाटो’- जो अमेरिकी नेतृत्व में पश्चिमी देशों का एक सैन्य संगठन था, के द्वारा अमेरिका ने तृतीय विश्व के देशों में पूंजीवादी व्यवस्था के अंतर्गत नवसाम्राज्यवाद को फैलाने का प्रयास किया।
इसके अतिरिक्त गाम्बिया, बुरुण्डी, रवांडा आदि अफ्रीकी राष्ट्रों ने तानाशाही को समर्थन दिया, वहीं वियतनाम और कोरियाई प्रायद्वीप में भी पूंजीवाद और साम्यवाद के द्वंद्व ने अस्थायित्व को बढ़ाया।
निष्कर्षतः यह कहा जा सकता है कि जिस देश ने एक ऐसी शोषणकारी विचारधारा (उपनिवेशवाद) के विरुद्ध लड़कर स्वतंत्रता प्राप्त की, वही देश कालांतर में वैचारिकता के आधार पर परोक्ष रूप से उपनिवेशवाद का समर्थक हो गया।
‘नरमदलीय आर्थिक चिंतन प्रभावपूर्ण होते हुए भी सीमाओं से रहित नहीं था, फिर भी इसने एक ऐसी ओजस्वी धारा को प्रस्फुटित किया जो कालांतर में राष्ट्रवाद के समस्त चरणों में विदेशी शासन की भारतीय समीक्षा का सार रहा।’ व्याख्या करें।
उत्तर :
उत्तर की रूपरेखा : 
नरमदलीय आर्थिक चिंतन व इसकी सीमाओं की संक्षिप्त व्याख्या 
आर्थिक चिंतन का राष्ट्रवाद पर प्रभाव
1. विभिन्न आन्दोलनों को आधार प्रदान किया।
2. राष्ट्रवाद के सभी चरणों में महत्त्वपूर्ण भूमिका निभाई।
निष्कर्ष- सभी आन्दोलनों को प्रेरणा दी।
नरमदलीय नेताओं ने 19वीं सदी के अपने समकालीन अन्य आन्दोलनों के मुकाबले सबसे पहले उपनिवेशवाद के आर्थिक पहलुओं को विश्लेषित किया। ‘धन निकासी के सिद्धान्त’ की व्याख्या कर इन नेताओं ने भाषणों, पर्चों, सभाओं आदि के माध्यम से जन-जन तक यह बात पहुँचाने का प्रयत्न किया कि किस प्रकार उपनिवेशवाद प्रत्येक स्तर पर आर्थिक शोषण करता है।
यद्यपि नरमदलीय नेताओं के आर्थिक चिंतन की कुछ सीमाएँ थीं, जैसे- इस चिंतन के आधार पर 19वीं शताब्दी में कोई बड़ा आन्दोलन नहीं कर पाए। इसके अतिरिक्त उनका चिंतन 19वीं सदी तक बौद्धिक वर्ग तक ही सीमित रहा। यह चिंतन केवल ब्रिटिश शोषण की व्याख्या करता था, आर्थिक समानता की नहीं।
परन्तु इस आर्थिक चिंतन ने 20वीं शताब्दी में राष्ट्रवाद की विचारधारा को आर्थिक आधार प्रदान कर उग्र एवं प्रसारित करने में महत्त्वपूर्ण भूमिका निभाई। स्वतन्त्रता संग्राम के दौरान राष्ट्रवादी नेताओं ने प्रत्येक महत्त्वपूर्ण आर्थिक मुद्दे को देश की राजनीतिक गुलामी के सवाल से जोड़ा। इस प्रकार राष्ट्रवादी नेताओं ने भारतीयों के दिल-दिमाग में यह बात बैठा दी कि चूँकि ब्रिटिश सरकार का प्रशासन ‘महज शोषण का हथियार है’ इसलिये भारतीय हितों के अनुकूल नीतियाँ एवं कार्यक्रम तभी मुमकिन है जब राजनीतिक सत्ता और प्रशासन पूरी तरह भारतीयों के नियन्त्रण में ही हों। ऐसे विचारों ने भारतीय जनता को स्वतन्त्रता प्राप्ति के लिये उद्वेलित कर उन्हें स्वतन्त्रता संग्राम से जोड़ा तथा विद्रोह के बीज भी बो दिये।
यद्यपि राष्ट्रवाद के चरणों के क्रम में 19वीं शताब्दी के अन्तिम वर्षों में यह आन्दोलन राजनीतिक सत्ता में भागीदारी तथा सरकारी कोष तक ही सीमित रहा परन्तु 20वीं सदी के प्रारम्भ में ‘अर्थतंत्र’ को आधार बनाकर स्वशासन की मांग की गई। गांधी युग में इस चेतना को जन-जन तक पहुँचाया गया तथा समाजवादी दौर में इस अवधारणा को व्यापक कर ब्रिटिश अर्थतंत्र ही नहीं अपितु सभी वे कारक जो आर्थिक शोषण के कारण बनते हैं, उन पर ध्यान केन्द्रित कर ‘समाजवाद’ पर बल दिया गया।
अतः स्पष्ट है कि यद्यपि प्रारम्भिक आर्थिक चिंतन उग्र नहीं था परन्तु इसी चिन्तन ने 20वीं सदी में सभी ‘राष्ट्रवादी आन्दोलनों तथा आन्दोलनकारियों’ को प्रेरणा दी जिससे ये आन्दोलन ब्रिटिश साम्राज्यवाद की अथाह शक्ति का मुकाबला कर सके एवं अन्ततः स्वंतन्त्रता प्राप्त कर सके।
क्या कारण है कि भारत का पूर्वी तट इसके पश्चिमी तट की अपेक्षा चक्रवात से अधिक प्रभावित रहता है? ऐसे चक्रवातों के जनन में हिन्द महासागर की तटीय संरचना की क्या भूमिका है?
उत्तर :
उत्तर की  रुपरेखा:  
उत्तर की शुरुआत चक्रवात के संक्षिप्त परिचय के साथ करें।
पश्चिमी तट की अपेक्षा पूर्वी तट पर चक्रवात की घटनाओं की अधिकता के कारणों को लिखें।
अंत में इन चक्रवातों की उत्पत्ति में हिन्द महासागर की भूमिका  को लिखें।
भारत प्राकृतिक आपदाओं विशेषकर भूकंप, बाढ़, सूखा, चक्रवातों तथा भू-स्खलन के लिये सुभेद्य है। अध्ययन से पता चलता है कि प्राकृतिक आपदाओं से भारत तथा राज्य सरकार के कुल राजस्व के 12% तक की क्षति होती है।
यद्यपि भारत का संपूर्ण तटीय क्षेत्र उष्णकटिबंधीय चक्रवातों से प्रभावित है, परंतु पश्चिमी तट की तुलना में पूर्वी तट अधिक सुभेद्य है। बंगाल की खाड़ी में अक्तूबर-नवंबर में विकसित कुल चक्रवातों का 58% पूर्वी तट को पार करता है तथा इसी काल में अरब सागर में विकसित चक्रवातों का 25% ही पश्चिमी तट को पार करता है।
इसके प्रमुख कारण हैं:
सागरीय सतह का तापमानः  उष्णकटिबंधीय चक्रवातों की उत्पत्ति के लिये 25°-27° डिग्री सेल्सियस  आदर्श तापमान है। यह तापमान आर्द्रता की सतत् आपूर्ति सुनिश्चित करता है तथा चक्रवात को पर्याप्त बल प्रदान करता है। चूँकि बंगाल की खाड़ी का औसत सागरीय सतह तापमान अरब सागर की अपेक्षा अधिक है, अतः चक्रवातों की उत्पत्ति अधिक होती है।
वायु अपप्रपण : वायु अपप्रपणता वायु की गति में परिवर्तन को कहते हैं। यह दो प्रकार का होता है,- क्षैतिज तथा ऊर्ध्वाधर। क्षैतिज वायु अपप्रपण अक्षांशों के साथ वायु की गति में परिवर्तन तथा ऊध्वार्धर ऊँचाई के साथ वायु की गति में परिवर्तन से संबंधित है। उष्णकटिबंधीय चक्रवात की उत्पत्ति के लिये ऊध्वार्धर पवनों की गति में अंतर कम होना चाहिये। यह अरब सागर की अपेक्षा बंगाल की खाड़ी के क्षेत्र में निम्न होता है।
क्षारताः बंगाल की खाड़ी में अरब सागर की अपेक्षा अधिक नदियाँ अपना जल प्रदान करती हैं, जिसके कारण बंगाल की खाड़ी की क्षारता ,अरब सागर की क्षारता से कम है। अतः यहाँ वाष्पीकरण की दर तीव्र है जो कि उष्णकटिबंधीय चक्रवात के निर्माण में अहम भूमिका निभाती है।
दक्षिणी चीन सागर द्वारा अतिरिक्त आर्द्रता की आपूर्तिः दक्षिणी चीन सागर में उत्पन्न टाइफून बंगाल की खाड़ी में चक्रवातों को प्रभावित करता है, जबकि अरब सागर के संदर्भ में ऐसा नहीं है।
चक्रवातों की दिशाः भारतीय मौसम विभाग के अनुसार, अरब सागर में उत्पन्न चक्रवातों की दिशा प्रायः उत्तर-पश्चिम होती है, क्योंकि वास्तव में वे भारत की मुख्य भूमि से दूर जा रहे होते हैं।
इन चक्रवातों की उत्पत्ति में हिंद महासागर की तटीय संरचना की भूमिकाः
बंगाल की खाड़ी अरब सागर के मुकाबले अधिक स्तरीकृत है। पूर्वी तट पर पश्चिमी घाट की तरह ऊँची तथा सतत् पर्वत श्रृंखला का अभाव है, अतः अवरोध की अनुपस्थिति में चक्रवात की उग्रता अधिक होती है। 
बंगाल की खाड़ी में लवणता की मात्रा कम होने के कारण सतह का जल आसानी से ऊपर उठ जाता है। 
पूर्वी अफ्रीका में पर्वतों की उपस्थिति के कारण अरब सागर में पवन की गति तेज होती है तथा सतह से प्राप्त ऊष्मा को यह शीघ्रता से दक्षिण की ओर गहरे समुद्र में पहुँचा देती है, जबकि बंगाल की खाड़ी के ऊपर पवन धीमी गति से चलती है और सतह से प्राप्त ऊष्मा को आसानी से हटा नहीं पाती है।
परंतु ऐसा नहीं है कि अरब सागर में चक्रवात की घटना होती ही नहीं है। वास्तव में जलवायु परिवर्तन के कारण चक्रवातों की बारंबारता अधिक अनिश्चित हो गई है तथा चक्रवातों से होने वाले नुकसान में भी वृद्धि हुई है।
“बंगाल के राष्ट्रवादी कलाकार कला की एक ऐसी विधा की ओर उन्मुख हुए जिसने राष्ट्र के प्राचीन मिथकों एवं जनश्रुतियों के विभिन्न चित्रात्मक तत्त्वों को मिश्रित करके एक नवीन भारतीय शैली को जन्म दिया, जो पूर्वी दुनिया के आध्यात्मिक रंग में रंगी हुई थी।” उक्त कला के तत्त्वों के आधार पर कथन की विवेचना कीजिये।
उत्तर :
उत्तर की रुपरेखा :
भारतीय चित्रकला की बंगाल शैली के उदय का वर्णन इसके प्रमुख कलाकारों के साथ करें।
पाश्चात्य शैली से इसकी भिन्नता दर्शाते हुए इसके प्रभाव की चर्चा करें।
भारतीय राष्ट्रवाद केवल स्वतंत्रता आंदोलन तक सीमित नहीं था, बल्कि इसके विस्तृत फलक में कला एवं साहित्य जैसे क्षेत्र भी शामिल थे। औपनिवेशिक काल में भारतीय चित्रकला के ऊपर पाश्चात्य प्रभाव अधिक दृष्टिगोचर होने लगा था। भारतीय प्रसंगों को चित्रित करने के लिये संयोजन, परिप्रेक्ष्य तथा यथार्थवाद की पाश्चात्य अवधारणा का इस्तेमाल किया जा रहा था।
इसके प्रतिक्रिया स्वरूप एक ब्रिटिश शिक्षक एर्नेस्ट हैवेल ने मुगल चित्रकला का अनुकरण किया, जिसका अवनींद्रनाथ टैगोर ने समर्थन किया, इसी कला को बंगाल/कलकत्ता शैली के नाम से जाना गया। इसके मुख्य तत्त्व निम्नलिखित हैं:
यह शैली अजंता, मुगल, यूरोपीय प्रकृतिवाद तथा जापानी वाश तकनीक का सम्मिश्रण थी।
इसमें आबरंगों (water colours) का प्रयोग किया गया।
विषय-वस्तु के रूप में भारतीय धर्मों, पौराणिक कथाओं का चित्रण।
काल्पनिकता और विचित्रता का समावेश।
राष्ट्रवाद से प्रभावित।
चित्रकला की यह शैली स्वदेशी आंदोलन के समय अधिक लोकप्रिय हुई।
अवनींद्रनाथ टैगोर द्वारा निर्मित भारत माता की चतुर्भुज तस्वीर इस शैली का उत्कृष्ट उदाहरण है।
 गुरुदेव रवीन्द्रनाथ टैगोर इस शैली के मुख्य संरक्षक थे, उन्होंने विश्व भारती विश्वविद्यालय के द्वारा इसे प्रोत्साहित किया। अवनींद्रनाथ टैगोर, गजेन्द्रनाथ टैगोर, जैमिनी राय, मुकुल डे तथा नंदलाल इस शैली से जुड़े महत्त्वपूर्ण चित्रकार थे।
चीनी यात्री ह्वेनसांग के भारत भ्रमण के यात्रा वृत्तांत 7वीं सदी के भारतीय सामाजिक-सांस्कृतिक जीवन को उद्घाटित करने में महत्त्वपूर्ण सिद्ध हो सकते हैं। विवेचन करें।
उत्तर :
उत्तर की रूपरेखा
ऐतिहासिक यात्रा वृत्तांतों के महत्त्व को बताते हुए ह्वेनसांग के यात्रा वृत्तांतों का उल्लेख कीजिये।
इन यात्रा वृत्तांतों का महत्त्व बताते हुए निष्कर्ष लिखें।
उद्यमशील और जिज्ञासु प्रवृत्ति के व्यक्ति यात्राओं द्वारा अपनी उद्यमिता को साकार तथा जिज्ञासा को शांत करते हैं। इतिहास में भी ऐसे व्यक्तियों ने विश्व के विभिन्न हिस्सों की यात्राएँ कीं तथा तत्कालीन सामाजिक-आर्थिक स्थितियों की बहुमूल्य सूचनाएँ अपने यात्रा वृत्तांतों में लिखीं। ह्वेनसांग भी ऐसे ही यात्रियों में से एक था जो 7वीं शताब्दी में बौद्ध धर्म की शिक्षा ग्रहण करने तथा महत्त्वपूर्ण बौद्ध ग्रंथों के संग्रहण के लिये चीन से भारत आया था। यद्यपि उसके उद्देश्य व्यक्तिगत थे, तथापि उसके यात्रा वृत्तांतों ने समकालीन भारतीय सामाजार्थिक स्थितियों की सूचनाओं का पूरा कोश निर्मित कर दिया।
ह्वेनसांग के यात्रावृत्तांतों से हमें निम्नलिखित सूचनाएँ प्राप्त होती हैं:
ह्वेनसांग उत्तर तथा दक्षिण भारत दोनों जगह गया। 
ह्वेनसांग के यात्रा वृत्तांत मुख्यतः हर्षवर्धन के काल की जानकारी देते हैं। 
उसने नालंदा विश्वविद्यालय में पाँच वर्ष बिताए।
उसने हर्ष द्वारा आयोजित धार्मिक सभा की अध्यक्षता भी की थी। 
नालंदा से बंगाल जाते समय उसे डाकुओं ने पकड़ लिया था, जिनके चंगुल से वह बहुत कठिनाई से बचा। 
उसने प्रयाग को महत्त्वपूर्ण धार्मिक केंद्र बताया है। 
कन्नौज द्वारा पाटलिपुत्र के महत्त्व को प्रतिस्थापित कर दिया गया। 
उसने भारतीय के परिधानों के बारे में बताया है कि भारतीय सिल्क, सूती और ऊनी वस्त्र पहनते थे। 
शिक्षा अधिकांशतः धार्मिक होती थी, जो 9 से 13 वर्ष की आयु में दी जाती थी। 
ब्राह्मणों के बोलचाल की भाषा संस्कृत थी। अधिकांश पाण्डुलिपियाँ भी संस्कृत में ही लिखी जाती थीं। 
ह्वेनसांग द्वारा दी गई समकालीन भारतीय समाज की सूचनाएँ निम्नलिखित रूप से महत्त्वपूर्ण हो सकती हैं:
समकालीन समाज के इतिहास के लेखन में।
भारत की सांस्कृतिक विरासत की समृद्धि का प्रसार-प्रचार करने में।
समकालीन भारत की धार्मिक स्थिति का ज्ञान प्राप्त करने में।
तत्कालीन भारतीय समाज की सहिष्णुता तथा विविधता को पुनर्परिभाषित करने में ह्वेनसांग के यात्रा वृत्तांत महत्त्वपूर्ण हैं। 
यद्यपि ह्वेनसांग के यात्रावृत्तांतों की विश्वसनीयता पर इतिहासकारों में मतभेद है क्योंकि उसने बौद्ध धर्म और हर्ष के शासन के पक्ष में ही लिखा है। इसलिये उसकी निष्पक्षता पर प्रश्नचिह्न लगता है। फिर भी यह समकालीन भारत की सामाजार्थिक स्थिति को जानने का महत्त्वपूर्ण स्रोत है।
यूनेस्को द्वारा योग को ‘मानवता के अमूर्त सांस्कृतिक विरासत’ की सूची में शामिल करने के क्या निहितार्थ हैं? इस सूची में शामिल भारत के अन्य अमूर्त विरासतों की भी चर्चा करें।
उत्तर :
उत्तर की रूपरेखा
प्रभावी भूमिका में अमूर्त सांस्कृतिक विरासत का परिचय लिखें।
तार्किक एवं संतुलित विषय-वस्तु में योग को विश्व विरासत सूची में शामिल करने के महत्त्व को इंगित करते हुए भारत की अन्य अमूर्त सांस्कृतिक विरासतों को सूचीबद्ध करें। 
प्रश्नानुसार संक्षिप्त और सारगर्भित निष्कर्ष लिखें।
अमूर्त संस्कृति किसी समुदाय, राष्ट्र आदि की वह निधि है जो सदियों से उस समुदाय या राष्ट्र के अवचेतन को अभिभूत करते हुए निरंतर समृद्ध होती रहती है। जो समय के साथ समकालीन पीढि़यों की विशेषताओं को अपने में आत्मसात करके वर्तमान पीढ़ी के लिये विरासत के रूप में उपलब्ध होती है। अमूर्त संस्कृति समाज की मानसिक चेतना का प्रतिबिंब है, जो कला, क्रिया या किसी अन्य रूप में अभिव्यक्त होती है। योग इसी अभिव्यक्ति का एक रूप है। भारत में योग एक दर्शन भी है और जीवन पद्धति भी। यह विभिन्न शारीरिक क्रियाओं द्वारा व्यक्ति की भौतिक और आध्यात्मिक उन्नति का मार्ग प्रशस्त करता है। 
इसी कारण ‘योग’ को यूनेस्को ने विश्व की अमूर्त सांस्कृतिक विरासत घोषित किया है। इसके निहितार्थों को निम्नलिखित रूप में समझा जा सकता हैः
यूनेस्को की सूची में शामिल होने से यह बेहतर ढंग से विश्व पटल पर प्रदर्शित होगा। 
इसके महत्त्व को समझने का और अधिक अवसर मिलेगा।
योग के परिरक्षण हेतु अंतर्राष्ट्रीय सहायता के लिये प्रस्ताव पारित होंगे। 
भारत की महान धार्मिक और आध्यात्मिक विरासत की विविधता को अंतर्राष्ट्रीय स्तर पर मान्यता मिलेगी। 
योग अमूर्त सांस्कृतिक विरासत के रूप में लोगों, समाजों और संस्कृतियों के बीच सांस्कृतिक एवं सभ्यागत वार्ता को बनाए रखने में मदद कर सकता है। 
यह कदम विकास एवं शांति की दिशा में अंतर्राष्ट्रीय समुदाय की रणनीति को नवीकृत करने में महत्त्वपूर्ण भूमिका निभाएगा। 
यूनेस्को ने ‘योग’ को भारत की 13वीं अमूर्त विरासत के रूप में अपनी सूची में सम्मिलित किया है। अन्य अमूर्त सांस्कृतिक विरासत निम्नलिखित हैं :
लद्दाख का बौद्ध मंत्रजाप: पवित्र बौद्ध लेखों का सस्वर पाठ जम्मू-कश्मीर के लद्दाख क्षेत्र में प्रसिद्ध है। 
छऊ नृत्य: पूर्वी भारतीय राज्यों में उत्पन्न भारत का शास्त्रीय नृत्य।
ठठेरों द्वारा पारंपरिक रूप से पीतल और तांबे से निर्मित बर्तनों की कला। 
हिमालय के गढ़वाल क्षेत्र का धार्मिक और कर्मकाण्डीय उत्सव ‘रम्मन’।
मणिपुर में गान, नृत्य और ढोल के साथ जाप किया जाने वाला ‘संकीर्तन’।
रामलीला-रामायण का पारंपरिक प्रदर्शन।
राजस्थान का लोकगीत एवं नृत्य ‘कालबेलिया’।
वैदिक मंत्रजाप की परंपरा।
कुडियाट्टम: केरल का सांस्कृतिक नाट्य।
केरल का कर्मकाण्डीय नाट्य ‘मुडियाट्ट’।
नवरोज: पारसी समुदाय का पवित्र त्योहार।
निष्कर्षतः यह कहा जा सकता है कि अमूर्त विरासत अंतर्राष्ट्रीय विश्वास, अंतर-सांस्कृतिक वार्ता एवं शांति निर्माण का एक तंत्र है। योग इस तंत्र का एक उपागम है जो अज्ञानता के बादलों को दूर करके आध्यात्मिकता और भौतिकता को एक करता है।
देश में ग्रामीण महिलाओं के सबलीकरण और उन्हें आर्थिक तौर पर मज़बूती प्रदान करने के उद्देश्य से विकसित विभिन्न प्रकार की तकनीकों की स्पष्ट चर्चा कीजिये।
उत्तर :
उत्तर की रूपरेखा
प्रभावी भूमिका में महिलाओं के सशक्तीकरण हेतु विकसित तकनीकियों की संक्षिप्त चर्चा करें।
तार्किक एवं संतुलित विषय-वस्तु में तकनीकियों को स्पष्ट करें ।
प्रश्नानुसार संक्षिप्त और सारगर्भित निष्कर्ष लिखें। 
देश में ग्रामीण महिलाओं के सबलीकरण और उन्हें आर्थिक तौर पर मज़बूती प्रदान करने के उद्देश्य से विभिन्न प्रकार की तकनीकियों का विकास निरंतर किया जा रहा है। ज्यादा प्रचार-प्रसार न होने की वज़ह से आमतौर पर ग्रामीण महिलाओं में इनकी जानकारी का अभाव है लेकिन जिन क्षेत्रों में ये तकनीकियाँ प्रचलन में हैं वहाँ महिलाएँ अन्य क्षेत्रों की अपेक्षा आर्थिक रूप से अधिक सशक्त हुई हैं। ये तकनीकियाँ निम्नलिखित हैं : 
वीमेन टेक्नोलोजी पार्क
वर्मी कम्पोस्ट उत्पादन की ट्रेनिंग 
टमाटर पाउडर तैयार करने की तकनीक 
जैविक कीटनाशक उत्पादन पर आधारित कौशल विकास 
रेशम पालन 
मशरूम और मशरूम बीज उत्पादन 
आँवले से प्रसंस्कृत उत्पाद तैयार करना
पटसन से विभिन्न प्रकार के उत्पाद तैयार करना 
जल्दी खराब होने वाले पदार्थों को सौर शुष्कता के माध्यम से सुखाकर परिरक्षित करना 
ग्रामीण महिलाओं के लिये अनुकूल कई अन्य वैकल्पिक आय अर्जन पर आधारित क्रियाकलापों का भी इस क्रम में नाम लिया जा सकता है। इनमें जैविक उत्पादों का उत्पादन जैसे- मधुमक्खी पालन, फलों से पेय पदार्थों का निर्माण, जड़ी-बूटियों की खेती, फूलों की खेती, बकरी पालन, मुर्गी पालन, खाद्य प्रसंस्करण उद्योग, डेयरी उद्योग, दूध से तैयार विभिन्न प्रसंस्कृत उत्पादों का विपणन, पौधों की नर्सरी, अच्छी गुणवत्ता के बीजों का उत्पादन और उनका विपणन आदि प्रमुख हैं।
उपर्युक्त तकनीकियों और सरकारी प्रयासों के माध्यम से ग्रामीण क्षेत्र की महिलाओं में तेज़ी से जागरूकता आ रही है। आने वाले समय में इसमें और तेज़ी आएगी तथा महिलाएँ अपने परिवार के जीवन-स्तर को बेहतर बनाने में पुरुषों के साथ कंधे से कंधा मिलाकर योगदान दे सकेंगी।
प्रथम राष्ट्रीय जनजातीय महोत्सव के प्रमुख उद्देश्यों एवं अभिलक्षणों की चर्चा करें। भारत के जनजातीय समाज के सामाजिक-सांस्कृतिक समावेशन में इसकी भूमिका स्पष्ट करें।
उत्तर :
उत्तर की रूपरेखा
प्रभावी भूमिका में जनजातियों का महत्त्व बताते हुए राष्ट्रीय जनजातीय महोत्सव को संक्षेप में लिखें।
तार्किक एवं संतुलित विषय-वस्तु में राष्ट्रीय जनजातीय महोत्सव के उद्देश्यों को बताते हुए महोत्सव के विभिन्न अभिलक्षणों की चर्चा करें।
प्रश्नानुसार संक्षिप्त और सारगर्भित निष्कर्ष लिखें।
जनजाति एक राष्ट्र की धरोहर होती है। यह प्राचीन ज्ञान व संस्कृति को अपने जीवंत रूप में परिरक्षित करने और उसे निरंतरता प्रदान करने में महत्त्वपूर्ण है। इसी विशेषता को ध्यान में रखते हुए सरकार ने अक्तूबर 2016 में प्रथम राष्ट्रीय जनजातीय महोत्सव का आयोजन किया। 
प्रथम राष्ट्रीय जनजातीय महोत्सव के आयोजन के उद्देश्यों को निम्नलिखित प्रकार से इंगित किया जा सकता हैः
जनजातियों में समावेशिता की भावना का विकास करना।
जनजातीय समूहों के सांस्कृतिक विशेषणों तथा विभिन्न पहलुओं को वृहद् स्तर पर प्रदर्शित करना।
जनजातियों की परंपराओं, रीति-रिवाजों तथा कौशल को बढ़ावा देना तथा उनका परिरक्षण करना। 
इसके अतिरिक्त आम जनता और जनजातीय समुदायों के मध्य संपर्क को बढ़ाना भी महोत्सव का लक्ष्य था। 
जनजातियों के पारंपरिक ज्ञान का देश के समग्र विकास, स्वास्थ्य, पर्यावरण संरक्षण, जल संरक्षण आदि क्षेत्रों में इस्तेमाल करना।
राष्ट्रीय जनजातीय महोत्सव के अभिलक्षण निम्नलिखित हैं-
महोत्सव में 1600 जनजातीय कलाकारों तथा लगभग 8000 जनजातीय प्रतिनिधियों ने भाग लिया। 
इसके अतिरिक्त कला, साहित्य, खेल, शिक्षा, स्वास्थ्य आदि क्षेत्रों में प्रख्यात जनजातीय व्यक्तित्वों ने भी भाग लिया। 
महोत्सव में जनजातियों के सामाजिक-आर्थिक पहलुओं से संबंधित दस्तावेज़, कलाकृतियाँ तथा अन्य प्रदर्शनियाँ आयोजित की गईं।
महोत्सव की सबसे महत्त्वपूर्ण बात यह थी कि इसमें जनजातियों को वन अधिकार अधिनियम, 2006 तथा पेसा अधिनियम, 1996 की जानकारी देने के लिये कार्यशालाओं का आयोजन किया गया।
इस प्रकार प्रथम राष्ट्रीय जनजातीय महोत्सव ने देश की जनजातियों के विशिष्ट लक्षण तथा विरासत की अभिवृद्धि के लिये अद्वितीय और अभूतपूर्व भूमिका निभाई है।
कुचिपुड़ी नृत्यकला भारत की सांस्कृतिक विरासत का एक अभिन्न अंग है, जो आज भी विश्व के परंपरागत नृत्य रूपों में भारत का प्रतिनिधित्व करती है। उक्त कथन के संदर्भ में इस कला की चारित्रिक विशेषताओं पर प्रकाश डालिये।
उत्तर :
उत्तर की रूपरेखा
प्रभावी भूमिका में सांस्कृतिक विरासत का महत्त्व बताते हुए कुचिपुड़ी नृत्यकला का संक्षिप्त परिचय लिखें। तार्किक एवं संतुलित विषय-वस्तु में कुचिपुड़ी नृत्यकला के सांस्कृतिक महत्त्व को स्पष्ट करते हुए इसकी चारित्रिक विशेषताओं पर प्रकाश डालें।  प्रश्नानुसार संक्षिप्त और सारगर्भित निष्कर्ष लिखें।
संस्कृति एक सतत् प्रवाह की तरह सदियों से बहते हुए वर्तमान पीढ़ी को विरासत के रूप में उपलब्ध होती है। अपनी निरंतरता की प्रवृत्ति के कारण यह वर्तमान पीढ़ी के विचारों को ग्रहण करके और अधिक समृद्ध होती है तथा आने वाली पीढि़यों के लिये विरासत के रूप में उपलब्ध होने को उन्मुख हो जाती है। कुचिपुड़ी नृत्यकला भी इसी सांस्कृतिक विरासत की एक कड़ी है। यह आंध्र प्रदेश राज्य का लोकनृत्य है और राज्य के कुचिपुड़ी क्षेत्र में विकसित होने के कारण इस नृत्यकला का नाम ‘कुचिपुड़ी’ पड़ा।
कुचिपुड़ी नृत्यकला भारत की सांस्कृतिक विरासत का अभिन्न हिस्सा है। इसे निम्नलिखित रूप से समझा जा सकता हैः
यह प्राचीन नृत्यकला को संरक्षित किये हुए है। भारत की सांस्कृतिक विविधता का परिचायक है। भारत का महत्त्वपूर्ण शास्त्रीय नृत्य है, जो भरत मुनि की नाट्य शास्त्र में बताई गई नृत्य विद्या को जीवंत बनाए हुए है। हाल ही में आंध्र प्रदेश में 7000 से भी अधिक बालिकाओं ने कुचिपुड़ी नृत्य एक साथ करके गिनीज बुक ऑफ वर्ल्ड रिकॉर्ड बनाया है। 
कुचिपुड़ी नृत्य की चारित्रिक विशेषताओं को निम्नलिखित रूप से समझा जा सकता हैः
प्रारंभ में यह केवल पुरुषों द्वारा प्रदर्शित किया जाता था। पुरुष ही महिला का वेश धारण कर नृत्य प्रस्तुत करते थे। किंतु वर्तमान में यह महिलाओं द्वारा भी प्रस्तुत किया जाता है। यह एक टीम भावना से प्रेरित नृत्य है। जिसका मंचन परंपरागत पूजन के पश्चात् कलाकारों के प्रवेश करने से प्रारंभ होता है। एक विशिष्ट लयबद्ध रचना ‘धारवु’ में प्रत्येक कलाकार अपना परिचय देता है।  इसके पश्चात् कर्नाटक शैली में रचित गीत विभिन्न वाद्ययंत्रों के साथ कथानक को आगे बढ़ाते हुए नृत्य का मुख्य भाग प्रस्तुत करता है। नृत्य के सभी कलाकार पारंपरिक शैली के आभूषण पहनते हैं। कुचिपुड़ी नृत्य में महिलाओं का अत्यधिक महत्त्व होता है। लक्ष्मीनारायण शास्त्री, स्वप्नसुंदरी, यामिनी कृष्णमूर्ति, यामिनी रेड्डी आदि कुचिपुड़ी नृत्य के विख्यात कलाकार हैं। 
निष्कर्षतः कुचिपुड़ी नृत्यकला की प्राचीनता और विशिष्टता इसे महत्त्वपूर्ण बनाती है। इस नृत्यकला की जीवंतता तथा सतत् समृद्ध होने के गुण के कारण यह भारतीय सांस्कृतिक विरासत का अभिन्न हिस्सा मानी जाती है।